एक बहुराष्ट्रीय कंपनी में बिजनेस डेवलपमेंट मैनेजर सचिन राय (31) और कंपनी सचिव रूपाली राय (28) ने चार साल पहले शादी की। दो साल बाद उन्होंने अपना परिवार बढ़ाने के बारे में सोचा, लेकिन उन्हें लंबे समय तक इसमें सफलता नहीं मिली। फिर इनफर्टिलिटी उपचार कराने का फैसला किया। अब 'आईयूआई' के पहले प्रयास में रूपाली ने गर्भ धारण कर लिया। उन्हें तीन माह का गर्भ है। नेचर क्लीनिक की इनफर्टिलिटी विशेषज्ञ डॉ. अर्चना धवन बजाज कहती हैं, "वर्तमान में हम उच्च प्रतिस्पर्धा वाली दुनिया में रह रहे हैं। यहां उच्च शिक्षा की प्रतियोगिता, ऊंची रैंक, ऊंचा पद, बड़ा वेतन, समाज में ऊंचे रुतबे की प्रतियोगिता है.. और वास्तव में ऐसे ऊंचे स्टेटस को बनाए रखने के लिए हम मशीनी जीवन जीने लगे हैं, जहां हर कोई घड़ी के कांटां की गति के साथ दौड़ रहा है, जहां प्यार करने के लिए युगलों के पास समय ही नहीं है। ऐसे मामलों में हम उन्हें आईयूआई की सलाह देते हैं।"